Paul McCartney

Detstvo a mladosť

Paul McCartney sa narodil írskym rodičom (James McCartney a Mary Patricia Molinová). Spoločne s bratom Michaelom (tiež sa snažil sa hudobne presadiť pod pseudonymom Mike McGear, ale nie príliš úspešne) boli vychovávaní v katolíckej viere. Matka zomrela na rakovinu prsníka, keď mal Paul 13 rokov. V detstve mu otec kúpil prvú gitaru a keďže predtým sám hral na trúbku a klavír v džezovej kapele, dával Paulovi prvé lekcie hudby sám.

The Beatles

Na gymnáziu v Quarry Bank poznal George Harrisona a začali sa spolu učiť hrať na gitaru.
História skupiny The Beatles sa začala v roku 1957, keď sa na kolotoči v anglickom Wooltone Paul zoznámil s Johnom Lennonom, ktorý ho priviedol do skupiny Quarrymen ako nového gitaristu. Týmto okamihom vzniká najslávnejšie hudobné spojenie všetkých čias - Lennon/ McCartney. Lennon a McCartney potom začali spolupracovať na písaní piesní, za prvé dva roky spolupráce ich napísali okolo stovky. Celý svoj voľný čas trávili spolu a hrali na gitary.
Paulov prospech v škole bol veľmi dobrý, hovorí nemecky i španielsky, ale dal prednosť hudbe, miesto učenia začal vystupovať so skupinou po Británii a začal pracovať ako pomocník strojvodcu na lokomotíve a ako robotník v továrni na výrobu drôtu.
Na jeseň roku 1958 sa skupina Quarrymen premenovala na Johnny and the Moondogs, v roku 1959 na The Silver Beetles a nakoniec v roku 1960 (naposledy) na The Beatles. Je to slovná hračka - beetle znamená chrobák, beat znamená udierať, biť, trepať. Skupina dostala angažmán v nemeckom Hamburgu. V tom období vďaka odchodu pôvodného basového gitaristu Stuarta Sutcliffa sa basgitaristom skupiny stal Paul McCartney.
Paul pôsobil v skupine The Beatles až do ich rozpadu v roku 1970. Po smrti manažéra skupiny Briana Epsteina, sa stal nepísaným vodcom kapely. Medzi jeho najlepšie a najznámejšie piesne tejto éry patrí Eleanor Rigby (1966), Can't Buy Me Love (1964), Let It Be (1970) a predovšetkým Hey Jude (1968) a Yesterday (1965).
V roku 1967 začal Paul (ako aj ostatní členovia skupiny) užívať vo väčšej miere drogy a o rok neskôr celá skupina odcestovala do Indie, aby tam meditovala. Paul točil v tomto období undergroundové filmy a experimentoval s elektronickou hudbou. Výsledkom tohto snaženia je aj film Magical Mystery Tour plný psychedelických obrazcov a výjavov, v ktorých vystupovali členovia The Beatles.
Paul žil dlhé roky s herečkou Jane Asherovou, ale v roku 1967 sa zoznámil s Lindou Eastmanovou, americkou fotografkou. Dňa 12. marca 1969 sa spolu vzali. O osem dní tak predbehli svojim sobášom Johna Lennona s Yoko Ono. Paul si adoptoval Lindinu dcéru z prvého manželstva Heather. Spoločne s Lindou mali tri deti - Mary Annu, Stellu Ninu a Jamese Louise. Obaja manželia tvrdili, že okrem deviatich dní, keď bol McCartney v roku 1980 v japonskom väzení (za držanie marihuany), boli každý deň spolu.
V apríli 1970 Paul McCartney verejne oznámil, že skupinu Beatles opúšťa, ostatní ho nasledujú a všetci členovia si chcú založiť svoje vlastné hudobné skupiny.

The Wings

Paul naučil manželku Lindu hrať na klávesy a angažoval ju v svojej novej skupine The Wings, založenej v roku 1971. Prvú spoločnou prácou bola pieseň Another Day. Aj keď hudobní kritici Lindu kritizovali za jej spev i hru, The Wings získali mnoho cien Grammy a v 70. rokoch boli veľmi úspešní.
V roku 1972 vyráža skupina The Wings na svoje prvé turné po Veľkej Británii a o rok neskôr i po Európe. 
V roku 1973 vydávajú The Wings pravdepodobne svoj najlepší album Band On The Run. Paul je majstrom lyrických a mierne sentimentálnych melódií. Vydal nespočetné množstvo albumov, či už samostatne alebo so skupinou The Wings. Medzi najznámejšie patrí Ram, Venus and Mars či McCartney.

Ďalšie projekty a osobný život

V polovici 80. rokov spolupracoval McCartney so Stevie Wonderom a Michaelom Jacksonom. 
S manželkou sa stali vegetariánmi a zároveň bojovníkmi za práva zvierat.
V roku 1994 boli objavené demosnímky Lennonových piesní, ku ktorým ostatní členovia skupiny The Beatles nahrali sprievodnú hudbu a tak vznikli posledné piesne Real Love a Free As A Bird vydané na albumoch Anthology 1 (Apple Records, 21. novembra, 1995), Anthology 2 (Apple Records, 18. marca 1996), Anthology 3 (Apple Records, 28. októbra 1996).
V roku 1997 bol McCartney pasovaný na titul Sir a je dosiaľ považovaný za jedného z najlepších hudobníkov všetkých čias.
V roku 1998 zomrela Paulova manželka Linda na rakovinu prsníka. V roku 2002 sa McCartney druhýkrát oženil s modelkou Heather Millsovou a v októbri 2003 sa im narodila dcéra Beatrice Milly McCartney.
Paul sa venuje i vážnej hudbe. Zložil niekoľko klasických diel (napr. Liverpoolské Oratorium nebo Standing Stone). 
V roku 1999 bol uvedený do siene slávy, usporiadal koncert na počesť Lindy McCartney a prvú výstavu svojich obrazov.
V roku 2005 vydal nový album s názvom Chaos And Creation on the Backyard. Dňa 6. júna 2004, ako prvý člen skupiny The Beatles, vystúpil na koncerte v Prahe.